I MOTVIND: Jonas Gahr Støres parti gjør det for tiden dårlig på målingene. Foto: Frode Hansen VG

Finansavisen: Arbeidere jobbet svart på Støres landsted

Jonas Gahr Støre fikk i 2011 pusset opp bryggen på landstedet sitt. To arbeidere som deltok i arbeidet, betalte ikke skatt og moms.

Oppdatert 22. august 2017

Artikkelen er over tre år gammel

Det skriver Finansavisen tirsdag.

Støre sier til avisen at alt ble gjort opp med faktura og moms mellom ham og hans avtalepartner Olaf Halvorsen. Men da Halvorsen involverte to arbeiderne i arbeidet på brygga, gjorde partneren ifølge Finansavisen opp med dem gjennom gjenytelser og vennetjenester.

Noe som avisen påpeker kan være skatte- og momspliktig - og dermed omtaler som svart arbeid. Støre sier at han ikke har benyttet svart arbeid.

SISTE: Sjokktall i Ap-bastionene: Verste siden krigen for Støre

– De hjalp meg som en gjenytelse, for ting jeg har hjulpet de med privat, sier Halvorsen til Finansavisen.

Den egentlige arbeidsgiveren til de to arbeiderne reagerte ifølge Finansavisen overfor Støre, og mente at oppgjøret med Halvorsen måtte registreres.

– Halvorsen har opplyst til Støre at han var i kontakt med selskapet og fikk bekreftet at det var i orden at de ansatte gjorde arbeidet for ham, sier Hans Kristian Amundsen (Ap) til VG.

Amundsen er Aps sekretariatsleder på Stortinget og svarte tirsdag kveld på spørsmål på vegne av Støre. Beskjeden er at Støre «har betalt for et avtalt oppdrag til avtalt pris med faktura og moms til Olaf Halvorsen». Støre mener Halvorsen hadde totalansvaret for utførelsen.

– Støre hadde ingen grunn til å tro at ikke alt var i orden, sier Amundsen.

– Når en så sentral aktør i Ap skal få arbeid gjort, bør han ikke sjekke og ha full kontroll på eventuelle underleverandører? Og få understreket at alle har ryddige avtaler og betaler skatt?

– Støre hadde en ryddig og avklart avtale med Olaf Halvorsen og gjorde opp i henhold til alle lover og regler, sier Amundsen.

Vanskelig å følge med på valget? Les alt du trenger å vite her

Publisert: 22.08.17 kl. 21:26 Oppdatert: 22.08.17 kl. 23:34